আঠ বছৰৰ বিৰতিত হোৱা ভয়ংকৰ প্ৰাকৃতিক মহাপ্ৰলয়ত উত্তৰাখণ্ডত নিখোজ হৈ পৰা প্ৰায় ১৫০ লোকৰ ভিতৰৰে ১০ জনৰ মৃতদেহ উদ্ধাৰ হৈছে।
ইপিনে এই মহাপ্ৰলয়ত অসমৰ কামপুৰৰ দুই ভাতৃ সন্ধানহীন হোৱাৰ বাতৰি পোৱা গৈছে। প্ৰাপ্ত খবৰ অনুসৰি তেওঁলোক হৈছে কামপুৰৰ চাংচকীৰ অমৰজ্যোতি দাস আৰু কমল দাস।উত্তৰাখণ্ডত অসমৰ কেইবাজনো লোক থকা বুলিও জানিব পৰা গৈছে আৰু এই সন্দৰ্ভত অধিক খবৰৰ বাবে অপেক্ষা কৰা হৈছে।
কেন্দ্ৰীয় গৃহমন্ত্ৰী অমিত শ্বাহে উত্তৰাখণ্ডৰ ঘটনাত নিখোজ হৈ পৰা লোকসকলৰ সন্ধান উলিয়াবলৈ সংশ্লিষ্ট সকলো বিভাগকে নিৰ্দেশ দিছে।
ডেৰাদুনৰ পৰা উদ্ধাৰকাৰীৰ এটা বিশেষ দলে ঘটনাস্থলীলৈ ৰাওনা হৈছে আৰু তেওঁলোকে আজি নিশাৰ পৰা উদ্ধাৰ অভিযান চলাব।
ইপিনে অসম তথা পশ্চিমবংগ ভ্ৰমণ কৰি থকা প্ৰধানমন্ত্ৰী নৰেন্দ্ৰ মোদীয়ে উত্তৰাখণ্ডৰ মহাপ্ৰলয়ত নিহত লোকসকলৰ আত্মাৰ সদগতি কামনা কৰাৰ লগতে উদ্ধাৰ অভিযান খৰতকীয়া কৰাৰ নিৰ্দেশ দিছে।
উল্লেখ্য আজি পুৱা উত্তৰাখণ্ডৰ ধাউলি গংগা নদীৰ পানী হঠাতে ওফন্দি উঠাৰ ফলত মুহূৰ্তৰ ভিতৰতে এক বৃহৎ অঞ্চল পানীৰ ঢলে ঢৌৱাই নিয়ে।
